64. schôdza NR SR - 1.deň - B. popoludní
Dátum: 2022-04-27
Poslanec: Kamenický, Ladislav (SMER - SD)
Druh vystúpenia: Vystúpenie v rozprave

30. Dobrý deň, vážené dámy a páni, máme tu už po piatykrát odvolávanie ministra vnútra Mikulca. Urobiť zoznam všetkých pochybení, čo tento pán už nastváral na Slovensku, je už docela náročné. Určite sa pri nich ešte zastavím, ale chcem poukázať na jednu vec. Kam sa dostala Slovenská republika za dva roky tejto zločineckej skupiny, ktorá tu riadi tento štát? Kam sme sa to dostali? Máme tu ministra vnútra, ktorý sa tvári, že polícia má otvorené ruky a môžu robiť, alebo teda rozviazané ruky a môžu robiť, čo chcú. Viete, ako majú rozviazané ruky? Asi tak, že môže zatvárať každého jedného opozičného politika, polícia môže zatvárať každého jedného koaličného politika, ktorý neposlúcha, keď treba hlasovať. Tak takého jedného tu včera aj obvinili, aby si uvedomil, ako má hlasovať, keď bude sa hlasovať o vydaní Roberta Fica do väzby. A keď ktokoľvek bude mať iný názor, ako má Igor Matovič – práve zato ho spomínam, lebo toto je hlava tej hydry, o ktorej sme tu dnes hovorili –, tak aj ten bude stíhaný. Je tu málo novinárov, ale musím ich pozdraviť na balkón a povedať, že aj vás sa to týka, páni novinári, ja tu zajtra budem mať vystúpenie a chcel by som na takýto jeden prípad upozorniť, lebo vy si všetci myslíte, že všetko je v poriadku. V 50. rokoch, keď sa vešali ľudia za svoj názor, tak viete, kto nasledoval? Novinári, tí, ktorí písali niečo, čo sa nepáčilo vtedajšiemu vedeniu štátu. A to čaká všetkých vás. A chcem upozorniť aj všetkých koaličných poslancov, ktorí si dnes myslia, že sú nad zákon, že si môžu dovoliť čokoľvek, a že napriek všetkým informáciám, ktoré máme o tomto absurdnom obvinení Roberta Fica a Roberta Kaliňáka, tak si sami neuvedomujú, že šijú si na seba vlastný bič a nemusia si myslieť, že sa im to stane až v budúcom volebnom období, stane sa im to možno v tomto volebnom období. A nebudem tu menovať ľudí, ktorých si myslím, že budú, pôjdu postupne jeden po druhom, len aby tá hlava chobotnice Matovič sa udržal pri moci. Ten človek je skutočne psychiatrický pacient – a musím to povedať s plnou vážnosťou – a celé Slovensko sa dostalo do rúk tohto psychiatrického pacienta. Čo sa týka ministra vnútra Mikulca, myslím si, že je to sluha Igora Matoviča, ktorý plní jeho príkazy, ktorý robí všetko preto len, aby ho uspokojil, a pácha trestnú činnosť. Ovplyvňuje vyšetrovateľov, pamätáme si na tie výroky, ktoré sme čítali z tých odposluchov ohľadne čurillovcov, kde dostávajú pokyny, ako majú postupovať, ako sa zbaviť pani Santusovej, ako zlikvidovať celý vyšetrovací tím. Už sú dnes odstránení, už tu nie sú. Neviem, či Mikulec je nejaký veľmi spokojný, ale mal by sa sám zamysleť nad tým, čo napáchal, a verte, nájdu sa aj v budúcnosti svedkovia, ktorí dosvedčia to, čo sa tu deje, nájdu sa. Ja chcem pripomenúť jeden výrok, ktorý hovoril môj kolega Blaha na jednej tlačovej konferencii. Jedná sa o výrok luteránskeho pastora, nemeckého teológa Martina Niemöllera, ktorý povedal: "Keď zatvárali odborárov, mlčal som, lebo som nebol odborár. Keď zatvárali komunistov, mlčal som, lebo nebol som komunista. Keď zatvárali Židov, takisto som mlčal, lebo som nebol Žid. A keď zatvárali mňa, tak už sa ma nemal kto zastať." A toto sa môže stať každému jednému z vás, lebo dnes budete všetci mlčať, budete si mysleť ako pani Zemanová, že má sväté právo niekoho poslať do väzby, kde už sa dopredu vie, že ten človek je odsúdený, vďaka tomuto molochu, ktorý sa tu urobil za dva roky, a o tom ešte budem hovoriť, a budete sa tváriť, že mňa sa to netýka. Môže sa to týkať každého jedného z vás. Takto sa začínajú diktatúry, takto sa rodia fašistické režimy. Dopracujeme to k tomu, že keď sa zavrú všetci predstavitelia opozície, keď sa zavrú všetci nepohodlní novinári a keď sa umlčia všetci vaši koaliční poslanci, ktorí budú mať iný názor, ako má Igor Matovič, tak potom príde niekto a zruší parlamentné voľby na Slovensku a povie: My potrebujeme dokonať to, čo sme urobili, a preto si predlžujeme naše volebné obdobie na ďalšie štyri roky. Ja chápem ľudí, ktorí volili Igora Matoviča, ktorý ich oklamal a všetci si mysleli, že bude to sranda. No sranda to nie je a dnes, keď ja sa kohokoľvek opýtam, kto volil Igora Matoviča, tak mi každý povie, že ja som to nebol. Po tom, čo som hovoril, je jasné, že Igor Matovič je to najväčšie zlo na Slovensku. Je to človek, ktorý toto všetko tu riadi, a to, čo sa tu deje, je dôsledok jeho chorého myslenia. A keď si pozriete prieskumy, ako ľudia milujú tohto človeka, tak 88 % ľudí na Slovensku nenávidí Igora Matoviča, 88 %, a tento človek tu máva celým štátom, ako by mu patril. Nebudem hovoriť, som bývalý minister financií, Igor Matovič dáva peniaze len tam, kde si myslí, že tí ľudia ho budú voliť. Tým, že ho nevolia dôchodcovia, tak dôchodcom nedá nič, ešte sa im vysmeje do očí. To je demokracia? Tento štát zveril miliardy tomuto človeku a ten si myslí, že to sú jeho vlastníctvo, a tak sa k tomu aj správa, k tomu rozpočtu. Ľudia si zvolia vládu na to, aby zastávala ich záujmy a aby im pomáhala, keď sa im zle žije. A dnes sa tým ľuďom skutočne zle žije, a táto vláda na nich kašle. Kupujú si voličov zo štátneho rozpočtu. Keď si pozreme na tú mafiu, ktorá sa tu utvorila, tak ja chcem poukázať na to, že manipulujú sa tu všetky alebo väčšina tých politických veľkých káuz, o ktorých sa tu bavíme. Všade sú svedkami kajúcnici. A takisto, ako profesor Burda upozorňuje, nemôžte z niekoho urobiť kajúcnika tak, že ho strčíte to väzby, necháte ho zmäknúť, potom mu poviete, že bude odsúdený na 15 až 20 rokov, nadkvalifikujete jeho čin, a potom mu poviete, viete čo, keď nám niečo poviete, tak v civilizovaných krajinách sa za to dáva nižší trest. Ale na Slovensku? Na Slovensku ho prepustíte, maximálne mu dáte podmienku, necháte mu všetky peniaze, ktoré nakradol, za ktoré má dostať povedzme 15- až 20-ročný trest a, čuduj sa svete, na Slovensku sa mu ešte dajú desaťmiliónové zákazky. Na Slovenskej pošte pán Makó. Svetový rekordér. Je kajúcnikom alebo udavačom v 86 prípadoch a keď treba ďalšieho kajúcnika, ktorý to potvrdí, tak sa nájde pán Slobodník, ktorý povie čokoľvek, lebo sa chce dostať z basy. To je ten človek, o ktorom hovoril Ľuboš Blaha, že ho hájil minister, teda terajší špeciálny prokurátor Lipšic. Ako môže byť na Slovensku špeciálnym prokurátorom človek, ktorý nie je prokurátor, ktorý získal svoju previerku za podivných okolností? Je to človek, ktorý zabil človeka. To keď niekomu poviete v nejakej civilizovanej krajine, tak si myslí, že si z neho srandu robíte. Pamätám si ako vy, médiá, ste kritizovali, že Lipšic sa nemôže stať prokurátorom, lebo nemá na to predpoklady. A dnes to tu máme. A veľmi mi to pripomína situáciu aj v iných krajinách, ako je napríklad Rumunsko, Bulharsko, ja som o tom hovoril. Tam tiež boli takéto špecializované súdy, napr. v Bulharsku takýto špecializovaný súd vznikol v roku 2011. Po desiatich rokoch zistili, že sa to zneužívalo v politickom boji, zatvárali sa politickí oponenti a po desiatich rokoch alebo jedenástich tento špecializovaný súd zrušili. Prečo? No preto, lebo neboli spravodlivé. Vy máte pocit, že na Slovensku je spravodlivosť, ktorú si nejak sprivatizoval jeden človek, ktorý sa volá že Lipšic? On má patent na spravodlivosť na Slovensku? Všimnite si, čo sa robí, sa nadkvalifikujú všetky trestné činy, Robert Fico musí byť zločinecká skupina, aby sa to dostalo na špeciál Lipšicovi, jeho politickému oponentovi, človeku, ktorý tu manipuloval a presadzoval svoje záujmy, dokonca bol spoločníkom pána Matoviča v politických spolkoch. Vieme to veľmi dobre. A takýto človek má súdiť svojich politických oponentov a dávať ich do basy na 15 – 20 rokov? Aké padni, komu padni? Prečo Mikulec ešte nesedí? Je tu kajúcnik Imrecze, ktorý rozprával, ešte keď nebol kajúcnikom, je tu nahrávka, ktorá hovorí o tom, že Mikulec zobral 100-tisícový úplatok. Niekto zavrel tohto človeka? Je vo väzbe Mikulec za toto? Je málo dôkazov, nestačí nahrávka? Keď sú tu legálne odposluchy, ktoré usvedčujú čurillovcov, ako manipulujú všetky konania, tak tu sa ich zastávajú všetky médiá. Zastáva sa ich prezidentka republiky. Keď sa jedná o Roberta Fica, nie, toho treba dať na dvadsať rokov do basy, nie na desať, na dvadsať. A zločinecká skupina, nech je to dvojnásobná sadzba. Ja sa pýtam, keď teda pán Matovič, ktorý tu všetko riadi, obvinil pani Kolíkovú z toho, že urobila podvod pri prenájme budovy ministerstva spravodlivosti, prečo nesedí? Prečo neni vo väzbe? Prečo nie sú vo väzbe ďalší, ktorí tu robia podvody na Slovensku? Lebo to je ten rovnaký meter, o ktorom som hovoril? Áno, zavrite, treba zavreť opozíciu, opozíciu treba zavreť, tých, ktorí sa ozývajú, ale koalície sa nikto nesmie ani len dotknúť. Toto je spravodlivosť na Slovensku! Keď si pozriete vyjadrenia právnika Burdu, ktorý hovorí... je to, aby to nikto nespochybňoval, je to človek, ktorý nominoval pána Lipšica do, na to, aby sa stal špeciálnym prokurátorom na Slovensku. Je to dekan právnickej fakulty, je to odborník na trestné právo. Tak poviem zopár, zopár jeho vyjadrení. Čo sa týka samotného uznesenia, pán Burda hovorí: "Predmetné..." to hovorím o uznesení, ktoré sa týka Roberta Fica. "Predmetné uznesenie o vznesení obvinenia považujem za značne prehnané. Obávam sa však, aby sa nestalo vzorom pre umlčanie kritikov pôsobenia osôb vo verejnom živote." K trestnému činu povedal pán Burda: "Nenašiel som však v odôvodnení obvinenia známky vedúce k tomu, že by sa v rámci tohto malo manipulovať s faktami. Ono pri vyšetrovaní daňovej trestnej činnosti sa vo všeobecnosti s faktami dá manipulovať omnoho ťažšie, než je to napríklad pri trestnom čine korupcie. Ak teda Fico s Kaliňákom konali v tomto prípade ako verejní činitelia, dávali pokyny, aby sa niečo vyšetrovalo, tak to nie je trestný čin, nie je to trestný čin. Ak v tomto nekonali ako verejní činitelia, ale len využívali svoju autoritu, opäť nejde o trestný čin zneužívanie právomoci verejného činiteľa, pretože nekonali ako verejní činitelia." Teraz k tomu trestnému činu založenia, zosnovania a podporovania zločineckej skupiny, to je tá nadkvalifikácia, o ktorej hovorím, len aby sa to dostalo k Lipšicovi, ku katovi, ktorý má zoťať Robertovi Ficovi hlavu: "Pokiaľ ide o trestný čin založenia, zosnovania a podporovania zločineckej skupiny, ten v danom kontexte považujem za nezmyselne vy-kon-štru-o-va-ný." To hovorí človek, ktorý bol profesorom a učiteľom tých ľudí, ktorí, ktorí dnes súdia Roberta Kaliňáka a Roberta Fica. "Čo sa týka dosadzovania lojálnych ľudí do verejných funkcií založením, ak to teda nazvem založením zločineckej skupiny, potom sa tohto trestného činu dopustili všetci predstavitelia vlád, ktorých sme tu kedy mali." Takže všetky vlády boli zločinecké skupiny. Nie, zločinecká skupina je skupina pána Matoviča, pána Hegera a spol. a pána Mikulca, ktorého tu dnes odvolávame. Poďme sa baviť o väzbe. V Európe je veľa príkladov toho, že pochybili politici. A to nechcem prirovnávať k Robertovi Ficovi, lebo na základe tohto uznesenia to je vykonštruované uznesenie. Nejedná sa o žiadny trestný ekonomický čin a nejedná sa o žiadnu korupciu. Potrebovali ste si niečo vymysleť len na to, aby ste ho mohli zavreť. Takže k väzbe pán Burda hovorí: "Vzhľadom na celkový charakter skutku, respektíve skutkov, ktoré sa v tomto prípade kladú za vinu, ako aj vzhľadom na celkovú politickú klímu, verejný drobnohľad, som presvedčený, že ak by aj bolo toto obvinenie v určitej časti vyhodnotené ako dôvodné, čo by podľa toho, čo uvádzam vyššie, čiastočne mohlo byť, dôvod na väzbu v tomto prípade nie je." Nie je, opakujem. "Pripomínam, že väzba nie je trest, ale zaisťovací inštitút a je chyba, ak sa používa ako prostriedok na donútenie k dráhe kajúcnika." To je to, o čom som hovoril. Na Slovensku niekoho najprv zavriete, sľúbite mu vysoký trest a potom poviete, že ak niečo porozpráva a najlepšie na, tak jak bolo povedané, robte Fica, robte Kaliňáka a robte Pellegriniho. A hlava chobotnice Matovič povedal: Šúchajte nohami všetci opoziční a čakajte, kedy pre vás príde NAKA. Toto nie je vyhrážanie? Toto nie je ovplyvňovanie OČTK? Tu sa zatvárajú už aj advokáti. Advokát Para bol zavretý, lebo je advokátom v mnohých citlivých politických kauzách. A ak sa oprem opäť o vyjadrenie pána Burdu, ktorý je odborníkom v trestnom práve, je dekanom Právnickej fakulty Univerzity Komenského, tak ten k tomuto hovorí: "Ak má byť však niekto obvinený za to, že v rámci výkonu obhajoby poukazuje na nezrovnalosti a prípadné manipulácie, aj ak by sa neskôr ukázalo, že sa mýlil, považujem to za zastrašovanie advokátov, na ktoré v konečnom dôsledku môže neskôr doplatiť hocaký bežný človek. Advokát sa totiž nesmie báť hájiť práva svojho klienta." Toľko hovorí pán Burda. Na pozadí tohto vidíme, že na Slovensku skutočne skončila demokracia, že sa tu začali politické procesy v duchu 50. rokov, a mám obavu skutočne, že niektorí politickí oponenti tejto vlády, ktorá je zločineckou skupinou, sa môžu stať a dostať do situácie ako generál Lučanský. A nezneužívam túto situáciu. Generál Lučanský zomrel za veľmi záhadných okolností. A chcem vás upozorniť na jedno vyhlásenie Roberta Fica, ktorý hovorí, že keby sa náhodou dostal do väzby, tak si určite nevylúpne oko a nepôjde sa obesiť. Chcete to dopracovať až do tohto štádia? Ako dlho chcete držať vo väzbách ľudí len na to, aby zmäkli a niečo povedali na Fica, Kaliňáka a na Pellegriniho? Lenže tí ľudia za chvíľu začnú hovoriť aj na vás, a nebudem tu menovať všetkých, ktorých sa to môže týkať. A je možné dokonca, že niektorý poslanec sa dostane do situácie, že bude súdený aj za to, za čo by bežný človek na Slovensku súdený nebol. Viete prečo? No lebo ste sa dostali do hľadáčiku pána ministra vnútra Mikulca a pána, pána Matoviča. Ak sa vám to stane, tak môže sa vám kľudne stať, že budete sa čudovať, čo ste všetko navyvádzali, o čom vám budú rozprávať, keď budete zavretý vo väzbe. Budete tam 18 mesiacov ako Kajetán Kičura a potom sa, nie je voči vám vlastne urobené ani obvinenie, lebo nevedia, za čo vás majú odsúdiť. A potom po desiatich rokoch, keď sa budeme zaoberať tým, že prečo máme na Úrade špeciálnej prokuratúry, ktorá sa týmito kauzami zaoberá, človeka, ktorý je absolútne nevhodný, ktorý sfalšoval advokátske skúšky, dostal podivným spôsobom previerku, ktorý zabil človeka a ktorý nie je prokurátor, nevie o tom nič. Viete, čo sa stane, keď pán Lipšic odíde z prokuratúry ÚŠP? Stane sa normálnym prokurátorom Generálnej prokuratúry, to ste si odhlasovali. Takto ste si to upravili, urobili ste si tu zákon len na to, aby ste dostali Lipšica na Úrad špeciálnej prokuratúry. My sa vás nebojíme a budeme ďalej bojovať proti tomuto protipráviu, ktorý sa tu deje na Slovensku. A ja pevne verím, že aj ľudia na Slovensku si uvedomia, čo sa tu deje a že táto hrôzovláda tu zavádza diktatúru fašizmu. Ďakujem pekne za pozornosť. (Potlesk.)